कैग पर शीला ने सहयोगियों से किया विचार-विमर्श  
कैग की रिपोर्ट पर मुख्यमंत्री शीला दीक्षित ने अपने मंत्रिमंडल के सहयोगियों और आला अधिकारियों से विचार-विमर्श किया।
राष्ट्रमंडल खेलों से जुड़ी परियोजनाओं में कथित अनियमितताओं का संकेत करने वाली कैग की रिपोर्ट पर गुरुवार को मुख्यमंत्री शीला दीक्षित ने अपने मंत्रिमंडल के सहयोगियों और आला अधिकारियों से विचार-विमर्श किया।  इस रिपोर्ट पर कार्रवाई को लेकर दिल्ली सरकार पर खासा दबाव पड़ रहा है।  शीला के आधिकारिक निवास पर हुई इस बैठक में लोकनिर्माण मंत्री राज कुमार चौहान, परिवहन और शिक्षा मंत्री अरविंदर सिंह लवली, बिजली मंत्री हारुन यूसुफ और मुख्य सचिव पीके त्रिपाठी समेत प्रदेश सरकार के कई आला अधिकारियों ने भाग लिया।  इसके बाद उन्होंने कई और अधिकारियों के साथ भी बैठक की। समझा जा रहा है कि इन बैठकों में उन्होंने रिपोर्ट के बाद उन पर और सरकार पर लग रहे आरोपों के बारे में चर्चा की।  सूत्रों के मुताबिक, सरकार कैग रिपोर्ट के संसद में रखे जाने की स्थिति में ही उस पर कार्रवाई करेगी। आरोपों से विचलित हुए बिना शीला ने कहा कि उन्होंने और उनकी सरकार ने कुछ भी गलत नहीं किया है और सब कुछ राष्ट्रीय हितों और सम्मान को ध्यान में रखते हुए ही किया गया है।